**Mi-e setea ascuțită**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai dă-mi un strop de elixir, pocalul

E gol de-atâta timp şi simt că doare

Pământul ars de dor pe care valul

Nu l-a atins demult, fă-mi o favoare

La miezul nopții să cobori pe scala

Cu rimă-nperecheată, din aripă

Să baţi ușor când îți deschizi petala

Și n-am să fac din dragoste risipă.

Mi-e setea ascuțită ca o lamă,

O simt cum taie inima în două

Şi uneori în pieptul ars o teamă

C-ai să dispari cu primii stropi de rouă.

- Eu i-am plătit cu vârf dobândă vieţii

Să pot urma un drum trasat de tine,

Ne-am căutat în anii tinereţii

Amnezici, goi, pe continente pline

De spini înalţi şi albii de hârtie

Prin care curg izvoarele tăcerii,

Şi totuşi, vezi, destinul meu se scrie

Cu mâna ta. Prin edenul tău merii

Nu-s interzişi, deci fără nici-o teamă

Hai să gustăm din fructul lor dulceaţa,

Când Dumnezeu, zâmbind, ne-o cere vamă

Să-mpodobim cu stele dimineaţa.

Ioan Grigoraș Liliana Trif